b'\n_START_ARTICLE_\nSuper3\n_START_SECTION_\nHist\xc3\xb2ria\n_START_PARAGRAPH_\nEls pares del programa infantil van ser Joan Sibina i Anna Ribas que, el 1989, van comen\xc3\xa7ar a preparar el projecte, per emetre\'l el 1990. El Club tenia com a finalitat principal incentivar els infants a sortir de casa, gaudir d\'activitats de lleure i no quedar-se enganxats a casa veient la TV. A trav\xc3\xa9s del carnet del club s\'ofereix la possibilitat als infants de dur a terme moltes activitats de forma gratu\xc3\xafta. Anualment des del 1996 es celebra la festa dels s\xc3\xbapers. Cal destacar tamb\xc3\xa9 que el club sempre ha tingut una vocaci\xc3\xb3 de sensibilitzaci\xc3\xb3 social.\n_START_SECTION_\ngrup (1991-1999)\n_START_PARAGRAPH_\nL\'11 de febrer de 1991, Televisi\xc3\xb3 de Catalunya iniciava les emissions del programa Club Super3, un programa contenidor de s\xc3\xa8ries infantils, que es caracteritzava per emetre esquetxos entre s\xc3\xa8rie i s\xc3\xa8rie. Aquests gags permetien que els nens i nenes interaccionessin i participessin en aquest "club". Paral\xc2\xb7lelament a la creaci\xc3\xb3 del programa, tamb\xc3\xa9 es van desenvolupar activitats fora de l\'\xc3\xa0mbit televisiu, per exemple, creant un carnet que els permetia gaudir d\'avantatges._NEWLINE_La Nets: va ser el primer personatge. Era l\'encarregada de llegir cartes dels S\xc3\xbapers, fer carnets i portar el Club en bon peu. En una primera etapa (fins l\'estiu del 1992), va estar interpretada per Vict\xc3\xb2ria Pag\xc3\xa8s, per\xc3\xb2 despr\xc3\xa9s va ser interpretada per Irene Belza. Aquest canvi es va justificar amb qu\xc3\xa8 la primera Nets va decidir anar a l\'espai amb un coet espacial, per a despistar al megazero, el qual la va dur al planeta anomenat Morf. All\xc3\xa0 hi havia un laberint de miralls, a l\'interior del qual hi bufava un vent molt fort, que va transformar la Nets tot canviant-li l\'aspecte. Aproximadament un any m\xc3\xa9s tard, la Nets va tornar a Morf guiada pel llibre dels enigmes per tal de salvar el Petri, qui havia quedat adormit per culpa d\'un encanteri d\'en Megazero; el llibre va dir-li a la Nets que an\xc3\xa9s al centre del remol\xc3\xad, al centre del laberint dels miralls, i all\xc3\xa0 rebria poders per transformar-se; aquests poders van ser els que van transformar-la en Nets\xc3\xb2lia. La Nets va mantenir els poders per transformar-se en Nets\xc3\xb2lia fins que el Megazero els hi va prendre quan va aconseguir fer-se amb el llibre d\'Isis. Va desapar\xc3\xa8ixer al setembre del 1999 quan queda atrapada a l\'ess\xc3\xa8ncia del mega zero. all\xc3\xa0, les dues neurones del Mega: Poca i Solta, l\'obliguen a participar en un concurs si vol sortir "qui l\'encerta surt" cada cop que falla una pregunta, es fa m\xc3\xa9s petita, fins a convertir-se en una bola de llum. Aquesta bola de llum es va transferir, gr\xc3\xa0cies a la superm\xc3\xa0, a la foto de la Bibiana que estava en un calendari del 1999 dins de la ment del megazer\xc3\xb3. Un cop s\'introdueix la bola de llum cobra vida i pot sortir-ne._NEWLINE_La Noti-Press, anomenada Noti, va ser un altre dels personatges d\'aquesta primera etapa. Anava vestida sempre de vermell amb ratlles negres, portava gorra i un pentinat i maquillatge que li conferien cert aspecte "dur". Era la reportera del club; intr\xc3\xa8pida, vital i curiosa, sobretot en tot all\xc3\xb2 que feia refer\xc3\xa8ncia al megazero. Aquesta curiositat sovint li va portar problemes. Interpretada per Montse Puga, la Noti tenia la capacitat de generar imatges al seu cos o a la roba. Durant una estada al m\xc3\xb3n del muar\xc3\xa9, va perdre la imatge i el Club Super3 la hi va retornar amb una imatge m\xc3\xa9s moderna. Amb aquest canvi va adquirir la central de dades; una versi\xc3\xb3 digitalitzada i ultramoderna del seu banc d\'imatges. El feia servir pels seus reportatges i respondre preguntes al instant. A partir d\'aquest moment, va comen\xc3\xa7ar a canviar de roba, sempre de colors vermells i negres i, normalment, portant algun element del seu vestit original. El seu pentinat i maquillatge tamb\xc3\xa9 es van tornar m\xc3\xa9s suaus. A principis de 2000 (gener) la Noti va deixar d\'apar\xc3\xa8ixer (sense cap motiu) al Club S\xc3\xbaper 3 quan va acabar una trama dedicada a l\'egipte i les m\xc3\xb2mies. _NEWLINE_El Petritxol, anomenat Petri, era un altre dels personatges d\'aquesta etapa. S\'encarregava de transmetre els faxos amb el Petrifax que tenia en el vestit a l\'abdomen i que demostrava tenir vida pr\xc3\xb2pia amb els seus missatges. Portava casc, ulleres de sol que no es treia sota cap concepte, una ratlla vermella i una negra pintades a cada galta i una granota groga i negra amb muscleres blanques i el n\xc3\xbamero del codi postal de Sant Joan Desp\xc3\xad al pit (30050 08080) en color blanc amb contorn negre (al principi era de color negre amb contorn blanc. Pr\xc3\xa0cticament fins al final va lluir unes botes negres amb cordons blancs per\xc3\xb2 va acabar substituint-les per unes altres de color negre amb una ratlla gruixuda de color groc al centre i cordons tamb\xc3\xa9 grocs. Durant els primers anys portava un monopat\xc3\xad que llu\xc3\xafa el logotip del Club._NEWLINE_Posava el prefix petri- a molts de mots i hi havia moltes frases que sempre deixava anar en moments precisos, com per exemple: Petriestupend!, Petrillons! Aquest costum tenia com a finalitat que els nens recuperessin l\'\xc3\xbas  de  certes paraules  catalanes  que havien caigut en el des\xc3\xbas. Tamb\xc3\xa9 s\'encarregava de portar les cartes dels S\xc3\xbapers a la Nets i, m\xc3\xa9s tard, a la Bibiana. Va ser interpretat per Ramon Peris-March. El Petri va desapar\xc3\xa8ixer l\'octubre de 2001 segrestat pel Megazero despr\xc3\xa9s d\'una lluita fratricida amb l\'ajuda dels Petriclons. Durant la festa dels s\xc3\xbapers d\'aquells anys, els nens i nenes van haver de dibuixar petriclons, la fusi\xc3\xb3 del petri i els petriclons va donar lloc a en "Petri"Krust.\n_START_SECTION_\nPrimers canvis (1999 - 2003)\n_START_PARAGRAPH_\nLa Bibiana: interpretada per Bibiana Guzman. Va sortir d\'un calendari que estava a la ment del megazero, quan la Nets, en forma de llum va introduir-se dins la seva imatge i va cobrar vida gr\xc3\xa0cies a la superm\xc3\xa0. A partir d\'aquell moment va passar a dur a terme les funcions de la Nets, i, tot i no ser ella, conservava tots els seus rec\xc3\xb2rds. Tot i que hi havia una continu\xc3\xaftat amb el personatge de la Nets, la Bibiana assumia m\xc3\xa9s un rol de presentadora conjuntament amb el Jordi, \xc3\xa9s per aix\xc3\xb2 que ambd\xc3\xb3s no van rebre noms ficticis sin\xc3\xb3 que conservaven els seus propis._NEWLINE__NEWLINE_El Jordi: va apar\xc3\xa8ixer el mateix dia que la Bibiana (a finals del 99). Condu\xc3\xafa el programa juntament amb la Bibiana: llegint cartes, presentant els concursos que es realitzaven i, a m\xc3\xa9s a m\xc3\xa9s, s\'encarregava de presentar reportatges (tal com feia la NotiPress) i de la difusi\xc3\xb3 de la web i el m\xc3\xb3n de la xarxa (tal com va acabar fent el L\xc3\xa9mak). Va ser interpretat per Jordi Padrosa, va mantenir-se al club fins a finals de 2000, poc despr\xc3\xa9s de la Festa dels S\xc3\xbapers, quan va sortir disparat amb un coet espacial pel Megazero i va perdre la connexi\xc3\xb3 amb la Bibiana quan les ones d\'emissi\xc3\xb3 ja no arribaven a la terra. En aquest punt es don\xc3\xa0 a entendre que entre els dos hi havia un amor important._NEWLINE_El Petrikrust/Krust: El 2001 el Petri va ser substitu\xc3\xaft per un nou personatge. Tot comen\xc3\xa7a quan en Petri va emprendre una lluita, no satisfact\xc3\xb2ria, contra el Megazero, acompanyat pels Petriclons - personatges semblants al Petri per\xc3\xb2 amb aspectes diferents -. Per\xc3\xb2 al cap d\'un temps de lluita, en Petri va ser segrestat pel Megazero. Per tal d\'alliberar-lo, els s\xc3\xbapers van haver de dibuixar Petriclons a la festa dels s\xc3\xbapers. En Petri es va poder alliberar del Megazero, per\xc3\xb2 alhora fou fusionat amb els Petriclons que havien dibuixat els S\xc3\xbapers; aquesta fusi\xc3\xb3 va donar a lloc al PetriKrust, molt semblant al Petri per\xc3\xb2 amb un aspecte m\xc3\xa9s modern i, a difer\xc3\xa8ncia d\'aquest, va canviar en tres ocasions de vestit. Al principi seguia utilitzant el prefix "petri", per\xc3\xb2 aviat va perdre la costum i,de la mateixa manera, el seu nom va simplificar-se a Krust. Parlava utilitzant sin\xc3\xb2nims. Va perdre el Petrifax, que va ser substitu\xc3\xaft pel Krustim\xc3\xa0tic, d\'on li sortien tota mena d\'objectes. A m\xc3\xa9s a m\xc3\xa9s, disposava d\'una arma: la Krustiola que li permetia volar i parar-li els peus a la Ru\xc3\xafnosa i al megazero. Va ser interpretat pel Victor \xc3\x80lvaro._NEWLINE_En L\xc3\xa8mak, que va sortir de la web del club l\'Octubre del 2001 al mateix dia que va apar\xc3\xa8ixer en PetriKrust. Llegia els e-mails i correus dels s\xc3\xbapers, s\'encarregava de la web i, a part, feia la funci\xc3\xb3 de reporter. Tenia frases caracter\xc3\xadstiques com: "Repixels","per tots els bits", " per tots els m\xc3\xb2dems", etc. Va estar fins al final del Club, quan va desapar\xc3\xa8ixer per culpa de la m\xc3\xa0quina capgiradora. Va ser interpretat per Victor \xc3\x80lvaro.\n_START_SECTION_\nEtapa final (2004-2006)\n_START_PARAGRAPH_\nAl mar\xc3\xa7/abril de 2003 Krust: En "PetriKrust" a mitjans va ser enredat per la Ru\xc3\xafnosa i se\'l va endur a la sala d\'operacions de la seva cl\xc3\xadnica de bellesa. Un cop all\xc3\xa0, el va adormir i li va prendre la krustiola. La Ru\xc3\xafnosa el volia operar, posar-li un nas de porc... A mitja operaci\xc3\xb3 en Krust va poder fugir un p\xc3\xa8l canviat. Va comen\xc3\xa7ar una lluita per recuperar la krustiola. En totes les trobades entre ell i la Ru\xc3\xafnosa, ella el volia liquidar. No obstant aix\xc3\xb2, la Krustiola no podia matar-lo i simplement li canviava l\'aspecte i personalitat; Krust malhumorat, sepastre... En \xc3\xbaltim moment, la Ru\xc3\xafnosa va capturar el Krust amb el seu ex\xc3\xa8rcit de clons "les ru\xc3\xafnosetes", que va haver de ser alliberat pel rei de bast\xc3\xb3s, tot donant-li la imatge definitiva. Un cop va assolir aquesta forma, i encara sense la Krustiola, va idear un pla per recuperar-la que consistia a seduir a la Ru\xc3\xafnosa amb la Basturiola (La Krustiola del Rei de Bastos). El pla d\'en Krust va resultar un \xc3\xa8xit i va poder recuperar la krustiola. S\'encarregava de protegir el Club de la Ru\xc3\xafnosa i el Megazero. Recuperant l\'estil d\'en Petri, utilitzava el mot Krust per fer jocs de paraules com Krustiola, Kruketes, Krusants, Krustilleres, etc\xc3\xa8tera. Va ser interpretat per Joan Daus\xc3\xa0_NEWLINE_La K\xc3\xa8s: Finalment, el 2004 la Bibiana va quedar atrapada en un concurs de televisi\xc3\xb3 anomenat Ni gat ni gos, per culpa del Megazero i la Ru\xc3\xafnosa. Finalment, van poder sortir a trav\xc3\xa9s d\'un mirall quedant fusionades en el cos de la K\xc3\xa8s, que era l\'hostessa del programa, per\xc3\xb2 que conservava la mem\xc3\xb2ria de la Bibiana. Va assumir el rol de la Bibiana tot i que actuava m\xc3\xa9s com a personatge que com a presentadora. S\'encarregava de llegir cartes dels s\xc3\xbapers, de les superrutes, etc._NEWLINE_La K\xc3\xa8s va ser interpretada per Agn\xc3\xa8s Busquets.\n_START_SECTION_\nAltres personatges Club Super3 antic\n_START_PARAGRAPH_\nAltres personatges d\'aquesta etapa i que van durar fins al final del Super3 van ser el Megazero, un virus que des del comen\xc3\xa7ament s\'intenta carregar el club; _NEWLINE_Super3, tamb\xc3\xa9 coneguda com la Superm\xc3\xa0, una m\xc3\xa0 amb un guant blau i capa vermella amb el poder de v\xc3\xa8ncer el Megazero. Durant algun temps, per culpa del Megazero, va perdre la seva for\xc3\xa7a i gr\xc3\xa0cies, de nou, a la col\xc2\xb7laboraci\xc3\xb3 dels s\xc3\xbapers va recuperar tota la seva vitalitat._NEWLINE_El Tom\xc3\xa0tic, era una barreja de tel\xc3\xa8fon i tom\xc3\xa0quet amb ulleres de sol que parlava i que tenia un contestador on els s\xc3\xbapers li demanaven v\xc3\xaddeos. Als inicis es mostrava com un aut\xc3\xb2mat amb plat\xc3\xb3 propi i posteriorment es va mostrar com a animaci\xc3\xb3. Com que de les diverses peticions cada cop era m\xc3\xa9s freq\xc3\xbcent que els S\xc3\xbapers demanessin videoclips musicals, cap als inicis dels anys 2000 el Tom\xc3\xa0tic va passar a tenir programa propi, el Top Ten Tom\xc3\xa0tic, on feia de discj\xc3\xb2quei, i s\'emetien videoclips i entrevistes musicals, es proposaven concursos als s\xc3\xbapers i tamb\xc3\xa9 hi havia gags entre espai i espai, protagonitzats pel mateix Tom\xc3\xa0tic juntament amb el Cos\xc3\xad, el seu cos\xc3\xad. El Tom\xc3\xa0tic tenia un car\xc3\xa0cter totalment extravertit i esbojarrat que durant la primera etapa era acompanyat per la Verona, un altre tel\xc3\xa8fon que era l\'antitesi del tom\xc3\xa0quet vermell: seria, estirada... I de la qual ell n\'estava enamorat. Fins i tot li va dedicar un tema al seu disc "Transtom\xc3\xa0tic Express" (1997) anomenat "Oh! Verona"._NEWLINE_En Top, en Buf i el Flaix, eren tres min\xc3\xbascules criatures que sempre apareixien juntes: en Top era l\'assenyat, de color blau i portava ulleres, en Flaix era l\'accelerat, de color vermell i duia una visera sense gorra, i en Buf era el gandul, de color groc i sempre duia auriculars i tenia ganes de dormir. Sempre que trobaven els Megatxis (una mena de c\xc3\xb2pies petites del Megazero) els aixafaven amb masses. Les veus dels personatges eren interpretades pels primers actors que feien de Petri, N\xc3\xa9ts i Noti.._NEWLINE_Tamb\xc3\xa9 va apar\xc3\xa8ixer la Petriombreta, una ombreta trapella d\'en Petri, la Lluenta, una ll\xc3\xbadriga que donava consells mediambientals i la Super\xc3\x8a una estrella que sempre tenia respostes cient\xc3\xadfiques als dubtes dels s\xc3\xbapers._NEWLINE_El Megazero, en el seu afany de destruir el Super3, va enviar un parell de subdits: el Nano i la Ru\xc3\xafnosa Gratand\xc3\xb3s (Anna Casas). El primer va durar uns pocs anys i la Ru\xc3\xafnosa r\xc3\xa0pidament es va desvincular del Megazero. Tot i que tenien el mateix objectiu, actuaven per separat. Vanitosa, narcisista, creguda... Tots aquests eren els adjectius que definien el personatge.. La popularitat d\'aquest personatge va ser tal que va estar en actiu entre el 1997 (any de la seva aparici\xc3\xb3) fins al final de la primera etapa. Va arribar a fer el seu propi "canal" anomenat Tele Ru\xc3\xafnosa i, fins i tot, gravar un disc en solitari. A l\'\xc3\xbaltima festa dels s\xc3\xbapers van intentar esborrar el Club Super 3, per\xc3\xb2 van fracassar. Llavors la Ru\xc3\xafnosa va crear una m\xc3\xa0quina capgiradora, per\xc3\xb2 sort\xc3\xad un imprevist que va fer que la Ru\xc3\xafnosa es torn\xc3\xa9s super i la K\xc3\xa9s, en Krust i en L\xc3\xa9mak es tornessin ru\xc3\xafnosos, els quals esborraren la s\xc3\xbaper m\xc3\xa0 gr\xc3\xa0cies al Mega Zero.\n_START_SECTION_\nEls carnets de s\xc3\xbaper\n_START_PARAGRAPH_\nEl Canal Super3 disposa, des dels seus inicis com a programa, d\'un carnet gratu\xc3\xaft pels nens entre 0 i 15 anys. Els nens que el posseeixen s\'anomenen s\xc3\xbapers, i el carnet els permet realitzar tot tipus d\'activitats l\xc3\xbadiques, culturals i esportives gratu\xc3\xaftament o b\xc3\xa9 amb una rebaixa._NEWLINE_A partir de la nova etapa del club (2006) es van crear dos carnets, amb nova forma i colors respecte a l\'anterior, un per a la franja de 0 a 8 anys (el "Carnet Super3") i un altre (el "Carnet Super3+") destinat als nens de 8 a 15 anys, que inclou totes les activitats del carnet anterior i d\'altres exclusives per als m\xc3\xa9s grans. El 5 de gener de 2007 el Club va arribar a la xifra d\'un mili\xc3\xb3 de s\xc3\xbapers donats d\'alta des del febrer de 1991, tot i que molts d\'ells ja no s\xc3\xb3n actius perqu\xc3\xa8 tenen m\xc3\xa9s de 15 anys.'